Dôvodová správa

A. Všeobecná časť


Navrhovaným zákonom sa upravia podmienky chovu rýb a iných vodných živočíchov. Jeho problematika nebola doteraz upravená samostatným všeobecne záväzným právnym predpisom. Prijatím navrhovaného zákona sa vytvoria optimálne predpoklady pre rozvoj akvakultúry v Slovenskej republike. 


Dôvodom na predloženie navrhovaného zákona je skutočnosť, že súčasný produkčný potenciál akvakultúry v Slovenskej republike nie je využívaný v maximálne možnej miere na zabezpečenie sebestačnosti, najmä v produkcii nížinných druhov rýb (kapor, lieň, šťuka, zubáč, sumec, amur, tolstolobik). Nedostatok sladkovodných rýb na trhu v Slovenskej republike sa dlhodobo riešil dovozom trhových rýb, hlavne z Českej republiky. Na tomto stave sa negatívne prejavil zdĺhavý proces privatizácie bývalého oborového podniku Štátne rybárstvo Stupava. Novovzniknuté podnikateľské subjekty pokračujúce v chove rýb zväčša stratili kontinuitu v technológii chovu a svoje vlastné chovateľské skúsenosti získavajú a upevňujú postupne. Vďaka tejto skutočnosti dochádza k neustálemu miernemu nárastu produkcie násadového materiálu a trhových rýb v Slovenskej republike, ale z celkového pohľadu zďaleka nedosahuje maximum. Chov niektorých živočíchov akvakultúry (napr. rakov) sa v Slovenskej republike prakticky nevykonáva. Pre optimálny rozvoj odvetvia chýba vhodná a akvakultúru stimulujúca právna norma. Príčinou tohto stavu je súčasný zákon č. 139/2002 Z.z o rybárstve v znení neskorších predpisov, ktorý v mnohých prípadoch neúmerným spôsobom favorizuje športový rybolov na úkor výkonu akvakultúry, t.j. podľa terminológie citovaného zákona „na výkon hospodárskeho chovu rýb“. Navrhovaný zákon umožní využitie najmä malých vodných nádrží na výkon akvakultúry. Tieto viacúčelové, spravidla zavlažovacie nádrže sú z hľadiska chovu nižinných druhov rýb situované na klimaticky priaznivom južnom a západnom Slovensku. Napriek všetkým produkčným predpokladom však doteraz neboli tieto nádrže efektívne využívané na chov rýb. 

Doložka finančných, ekonomických, environmentálných vplyvov, vplyvov na zamestnanosť a podnikateľské prostredie

Dopad na verejné financie


Štátna podpora „hospodárskeho chovu rýb“ bola v ostatných rokoch realizovaná prostredníctvom kapitoly Ministerstva pôdohospodárstva Slovenskej republiky v rámci dotačných titulov. V minulých rokoch dosahovala výška tejto podpory na údržbu a rekultiváciu rybničného fondu Slovenskej republiky z kapitoly rezortu Ministerstva pôdohospodárstva Slovenskej republiky cca 4,5 mil. Sk ročne. Prijatie navrhovaného zákona predpokladá v budúcich rokoch čerpanie finančných prostriedkov na ochranu a údržbu rybničného fondu Slovenskej republiky v sume cca 4,5 mil. Sk ročne, ktorá bude pokrytá v rámci rozpočtovej kapitoly Ministerstva pôdohospodárstva Slovenskej republiky v príslušnom rozpočtovom roku bez zvýšených nárokov na štátny rozpočet. Návrh zákona nevytvára potrebu nových administratívnych pracovných miest v štátnej správe.  

Dopad na životné prostredie


Predložený návrh zákona neprináša žiadne negatívne dopady na životné prostredie. Naopak, upevňuje právny predpoklad na ochranu a obnovu biodiverzity vôd Slovenskej republiky. Smutnou realitou stavu našej ichtyofauny je skutočnosť, že v prostredí vodných tokov nezadržateľne miznú prirodzené neresiská ohrozených a zákonom chránených druhov živočíchov akvakultúry, čo vedie k poklesu ich stavov. Pre zachovanie biodiverzity našich pôvodných populácií živočíchov akvakultúry sa v súčasnosti javí ako nevyhnutné ich posilovanie násadami získanými z umelého výteru a násadami vyprodukovanými v rámci akvakultúry.

Dopad na zamestnanosť a na podnikateľské prostredie


Prijatie navrhovaného zákona vytvorí optimálne legislatívne prostredie, ktoré umožní nový rozvoj akvakultúry v Slovenskej republike. Efektívnejšie využívanie súčasných a zriadenie nových chovateľských a výrobných kapacít umožní vytvoriť nové pracovné príležitosti najmä pre menej kvalifikovanú pracovnú silu vo vidieckych oblastiach, ktoré všeobecne trpia nedostatkom pracovných príležitosti. V celoslovenskom meradle sa môže jednať rádovo o niekoľko desiatok nových pracovných miest napojených buď priamo, alebo nepriamo na aktivity spojené s rozvojom akvakultúry. 

Navrhovaný zákon jednoznačne a presne definuje povinnosti chovateľov voči verejnej správe na úseku akvakultúry. Kvalitatívne a kvantitatívne sa sprehľadní celé odvetvie akvakultúry čo do dosahovanej produkcie živočíchov akvakultúry a chovných zariadení. V dôsledku toho bude možné efektívnejšie smerovať prípadné podpory do sektoru akvakultúry zo štátneho rozpočtu, ale najmä zo štrukturálnych fondov Európskej únie. Presná evidencia a lokalizácia chovných zariadení v jednotlivých katastroch a povodiach umožní efektívne prijatie protinákazových opatrení v súvislosti so šírením nebezpečných nákaz a zabezpečí lepšiu ochranu územia Slovenskej republiky pred šírením nebezpečných nákaz a k celkovému znižovaniu ekonomických strát chovateľov.  
V časti dopad na verejné financie je úprava vykonaná podľa pripomienky Ministerstva financií SR, ktoré žiadalo listom z 22.4.2004 č. 7117/2004-81 doplniť vo všeobecnej časti dôvodovej časti, že predpokladá suma podpory na ochranu a údržbu rybničného fondu bude pokrytá v rámci rozpočtovej kapitoly Ministerstva pôdohospodárstva  SR v príslušnom rozpočtovom roku bez zvýšených nárokov na štátny rozpočet. 

Doložka zlUčite(nosti

návrhu právneho predpisu

 s právom Európskych spoločenstiev a právom Európskej únie:

1.  Navrhovateľ  právneho predpisu: vláda Slovenskej republiky

2.  Názov návrhu právneho predpisu: Zákon o chove rýb a iných vodných živočíchov a o zmene a doplnení zákona č. 139/2002 Z. z. o rybárstve v znení neskorších predpisov (zákon o akvakultúre)

3.  Záväzky Slovenskej republiky vo vzťahu k Európskym spoločenstvám a Európskej únii: Vzhľadom na to, že dôvodom vydania zákona sú vnútroštátne potreby, je vyjadrovanie záväzkov Slovenskej republiky z tohto hľadiska bezpredmetné.

4.  Problematika návrhu právneho predpisu je v  práve Európskych spoločenstiev a v práve Európskej únii upravená: 
a)
- v primárnom práve Európskych spoločenstiev:

V hlave II. Zmluvy o založení Európskeho spoločenstva, najmä čl. 32, ustanovenie čl. 152 Hlavy XIII. Verejné zdravie a nepriamo ustanovenia Hlavy I. Voľný pohyb tovaru.

- v sekundárnom práve:

1. Smernica Rady 91/67/EHS z 28. januára 1991 o veterinárnych predpisoch, ktoré upravujú uvádzanie na trh vodných živočíchov a výrobkov akvakultúry v platom znení, 
2. Nariadenie Rady (ES) č. 788/96 z 22. apríla 1996 o predkladaní štatistík o produkcii chovu rýb členskými štátmi, 
3. Nariadenie Rady (ES) č. 104/2000 zo 17. decembra 1999 o spoločnej organizácii trhov s výrobkami rybolovu a akvakultúry.

b)
nie je upravená v práve EÚ.
5.  Stupeň  zlučiteľnosti návrhu právneho predpisu   s právom Európskych spoločenstiev a  Európskej únie: úplná

6. Gestor (spolupracujúce rezorty(: 

      Bezpredmetné.

7. Účasť expertov pri príprave návrhu  právneho predpisu a ich stanovisko k zlučiteľnosti návrhu s právom Európskych spoločenstiev a  Európskej únie:

Bez účasti expertov

B. Osobitná časť

K § 1


Úvodné ustanovenie vymedzuje účel na ktorý je návrh zákona predkladaný. Charakterizuje sa predmet úpravy návrhu zákona, ktorý je v porovnaní s predchádzajúcou právnou úpravou aktuálne rozšírený. Návrh zákona prináša ucelený pohľad na všetky aspekty problematiky akvakultúry v Slovenskej republike. Súčasne tento návrh zákona vytvára vhodné právne prostredie pre z produkčného hľadiska optimálne využívanie a údržbu rybničného fondu Slovenskej republiky a malých vodných nádrží osobitne vhodných na chov živočíchov akvakultúry.

K § 2


Vymedzujú sa jednotlivé základné pojmy vo vzťahu k akvakultúre. V porovnaní s pôvodnými pojmami uvádzanými v predchádzajúcej právnej norme sú v navrhovanom zákone niektoré pojmy rozšírené a upresnené, napr. rybník, rybochovné zariadenie. Definujú sa nové pojmy, ktoré sú použité v návrhu zákona, napr. násada, obsádka, rybničný fond Slovenskej republiky, hromadne účinné metódy výlovu, individuálna metóda odlovu a introdukcia. 

K § 3  


Ustanovuje sa povinnosť pre chovateľa ustanoviť pre výkon chovu živočíchov akvakultúry fyzickú osobu, ktorá je držiteľom dokladu o odbornej spôsobilosti a súčasne je s ním v pracovnom vzťahu alebo inom zmluvnom vzťahu. 


Pri dokladoch vyžadovaných podľa odseku 2 a pri posudzovaní odbornej spôsobilosti na účely registrácie výkonu akvakultúry sa podľa čl. 43 a nasl. Zmluvy o založení ES a zákona č. 477/2002 Z. z. o uznávaní odborných kvalifikácií budú akceptovať aj podobné doklady žiadateľov z členských štátov EÚ.


K § 4


Ustanovuje sa povinnosť pre chovateľa oznámiť výkon akvakultúry ministerstvu najneskôr do šiestich mesiacov od začiatku výkonu akvakultúry. Ministerstvo bude zabezpečovať evidenciu výkonu akvakultúry na základe písomného oznámenia chovateľa. V odsekoch 2 a 3 sa ustanovuje, ktoré údaje a doklady chovateľ uvádza a priloží v oznámení výkonu akvakultúry. V prípade, ak ministerstvo zistí, že chovateľ v oznámení výkonu akvakultúry neuviedol požadované údaje, vyzve ho aby ich v určenej lehote doplnil. Ak chovateľ uvedenú požiadavku nesplní, ministerstvo mu uloží pokutu až do výšky 100 000 Sk. Chovateľ je ďalej povinný oznámiť zmenu údajov uvedených v oznámení výkonu akvakultúry ministerstvu v určenej lehote a písomne oznámiť skončenie výkonu akvakultúry ministerstvu a príslušnej regionálnej veterinárnej a potravinovej správe. 

K § 5


Ustanovenie ukladá povinnosť chovateľovi viesť evidenciu o druhu, pôvode, vekovej kategórií, množstve, výlove, premiestňovaní a dosiahnutej produkcii chovaných živočíchov akvakultúry a o použití intenzifikačných, melioračných a zdravotných opatrení, ktoré sú vykonané v chovnom zariadení a archivovať ju po dobu piatich rokov. 


V odseku 3 sa ukladá ministerstvu viesť evidenciu o dosiahnutej produkcii živočíchov akvakultúry za celú Slovenskú republiku.

K § 6

Vymedzujú sa miesta na ktorých je možné vykonávať akvakultúru. Navrhuje sa, aby sa v klietkovom chove umiestnenom vo vodnom toku mohli z nepôvodných druhov rýb chovať iba pstruh dúhový, sivoň americký a amur biely. V odseku 4 sa ukladá chovateľovi povinnosť používať na chov rýb len násady z chovného zariadenia, ktoré je schválenou farmou podľa osobitných predpisov. Záverečné odseky špecifikujú metódy odlovu obsádky rýb z chovných zariadení.

K § 7


Navrhuje sa,  aby v chovných zariadenia bolo možné aj rozmnožovanie a chov chránených živočíchov akvakultúry na účely podpory zachovania a obnovy biodiverzity vôd Slovenskej republiky. Ustanovuje sa povinnosť chovateľovi,  aby vysadil na vlastné náklady minimálne  20 % z potomstva populácie odchovanej od živočíchov akvakultúry pôvodom z vodného toku do lokality určenej ministerstvom životného prostredia.

K § 8

Navrhuje sa, aby na úhradu nákladov vynaložených na zabezpečenie mimoprodukčných funkcii vykonávaných vo verejnom záujme t. j. akumulácia vôd v krajine, usadzovanie erózných splachov, protipovodňová ochrana, pozitívny vplyv na mikroklímu,  zachovanie estetickej hodnoty krajiny a na zabezpečenie preventívnych opatrení na ochranu obsádky pred škodami spôsobenými chránenými živočíchmi, mohlo poskytnúť ministerstvo prostredníctvom Pôdohospodárskej platobnej agentúry chovateľovi hospodáriacemu na rybničnom fonde Slovenskej republiky finančné prostriedky. 
K § 9

Stanovujú sa kritéria na základe ktorých je považovaná malá vodná nádrž vo vlastníctve štátu za osobitne vhodnú na chov živočíchov akvakultúry. V odsekoch 2 a 3 sa ukladá kompetencia pre správcu malej vodnej nádrže uvedenej v zozname na vyhlásenie obchodnej verejnej súťaže na užívateľa takejto nádrže.

Súčasne sa navrhuje ustanoviť zoznam malých vodných nádrží vo vlastníctve štátu osobitne vhodných na chov živočíchov akvakultúry, ktorý sa uverejní vo vestníku ministerstvo po dohode s ministerstvom životného prostredia.

Navrhuje sa, aby na základe žiadosti chovateľa ministerstvo životného prostredia, po splnení ustanovených podmienok, vyradilo malú vodnú nádrž uvedenú v zozname z rybárskeho revíru a pridelilo ju do užívania chovateľovi na výkon akvakultúry. Súčasne sa navrhuje, aby spolu s malou vodnou nádržou vyňalo ministerstvo životného prostredia z rybárskeho revíru v potrebnom rozsahu aj prítoky, odtoky, obvodové stoky, náhony a podobné objekty, ktoré sú potrebné k riadnej prevádzke malej vodnej nádrže. Dôvodom takéhoto návrhu je nedostatočná výmera rybničného fondu Slovenskej republiky, čo sa odráža v nízkej domácej produkcii najmä nížinných druhov rýb (násad a trhových rýb) a vedie k vysokému dovozu týchto rýb najmä z Českej republiky v objeme presahujúcom každoročne 1 400 ton. Odsek 7 obsahuje náležitosti žiadosti o vyradenie malej vodnej nádrže uvedenej v zozname z rybárskeho revíru. Záverečný odsek ustanovuje kompetenciu ministerstvu životného prostredia opätovne zaradiť malú vodnú nádrž do rybárskeho revíru ak prestane slúžiť na výkon akvakultúry.

K § 10


Ustanovenie zabezpečuje ochranu živočíchov akvakultúry a ich životného prostredia. V odseku 1 sa ustanovuje povinnosť pre každého aby si počínal tak, aby nedochádzalo k ohrozovaniu obsádky. Výkon akvakultúry je možné obmedziť len osobitnými predpismi. Ak vznikne chovateľovi škoda ukladá sa jej pôvodcovi povinnosť nahradiť ju. V odseku 3 sa zakazuje každému privlastňovať si  živočíchy akvakultúry uniknuté z chovných zariadení pri povodni zo zaplavených pozemkov. Obhospodarovateľovi pozemkov je uložená povinnosť umožniť chovateľovi prístup na zaplavené pozemky tak, aby mohol odstrániť uhynuté živočíchy akvakultúry. Chovateľovi sa ukladá povinnosť odstrániť bezodkladne všetky uhynuté živočíchy akvakultúry zo zaplavených pozemkov. Ak spôsobí chovateľ pri ich odstraňovaní obhospodarovateľovi  zaplavených pozemkov škodu, musí ju nahradiť.  

K § 11


V ustanovení sa navrhuje, aby introdukciu  živočíchov akvakultúry  na účely vhodného doplnenia chovaných druhov rýb a iných vodných živočíchov v akvakultúre mohol chovateľ vykonať iba po predchádzajúcom písomnom súhlase ministerstva. V odseku 2 sa navrhuje, aby pre introdukciu zriadilo ministerstvo introdukčnú komisiu, ktorú budú tvoriť zástupcovia ministerstva, ministerstva životného prostredia, štátnej veterinárnej a potravinovej správy a zamestnanci vedeckých inštitúcií. Činnosť introdukčnej komisie sa bude riadiť štatútom, ktorý bude schvaľovať ministerstvo po dohode s ministerstvom životného prostredia. 

K § 12

Ustanovujú sa kompetencie ministerstva, ministerstva životného prostredia a obce pri výkone verejnej správy na úseku akvakultúry podľa navrhovaného zákona. Ministerstvo bude evidovať chovateľov vykonávajúcich akvakultúru,  viesť evidenciu o dosiahnutej produkcii živočíchov akvakultúry za celú Slovenskú republiku, rozhodovať v pochybnostiach či ide o inú vodnú plochu, kontrolovať chovateľov a chovné zariadenia a ukladať pokuty za porušenie príslušných ustanovení navrhovaného zákona. 

Ministerstvo životného prostredia bude rozhodovať v prípade pochybnosti či je druh živočíchov akvakultúry  pôvodný alebo nepôvodný, určovať lokality, do ktorých chovateľ vysadí chránené živočíchy a vyraďovať  malú vodnú nádrž osobitne vhodnú na chov živočíchov akvakultúry z rybárskeho revíru a prideľovať ju do užívania chovateľovi na výkon akvakultúry, ak splní podmienky ustanovené v § 9 ods. 4. 

Obec bude prejednávať priestupky, ktorých sa dopustí ten, kto nesprístupní pozemky zaplavené pri povodni chovateľovi na čas nevyhnutý  na odstránenie uhynutých živočíchov akvakultúry  a ukladať pokuty. 

K § 13


Kontrolu dodržiavania povinností, ktoré pre chovateľov vyplývajú z navrhovaného zákona a ďalších osobitných predpisov, ktoré sa vzťahujú na výkon akvakultúry, budú vykonávať zamestnanci ministerstva. Ustanovujú sa ďalšie podrobnosti súvisiace s kontrolou výkonu akvakultúry.

K § 14 a 15


Tieto paragrafy definujú jednotlivé správne delikty a určujú výšku uložených pokút. Určuje sa aj postup pri ukladaní pokút.  

K § 16


Priestupku podľa odseku 1 písm. a) sa dopustí ten, kto nesprístupní pozemky zaplavené pri povodni chovateľovi na odstránenie uhynutých a živých živočíchov akvakultúry. Navrhuje sa, aby za uvedený priestupok uložila obec pokutu až do výšky 25 000 Sk, pričom výnos z týchto pokút bude príjmom rozpočtu obce. 


Priestupku podľa odseku 1 písm. b) sa dopustí ten, kto neoznámi chov živočíchov akvakultúry podľa § 18 ods. 1. Navrhuje sa, aby za uvedený priestupok uložilo ministerstvo pokutu do 5 000 Sk, pričom výnos z týchto pokút bude príjmom štátneho rozpočtu. 

K § 17


Splnomocňuje sa ministerstvo vydať uvedené všeobecne záväzné právne predpisy.

K § 18


Ustanovuje sa povinnosť pre každého kto vykonáva chov živočíchov akvakultúry pre vlastnú spotrebu, aby svoju činnosť oznámil ministerstvu najneskôr do 6 mesiacov odo dňa jeho začatia. 


Ten kto choval živočíchy akvakultúry pred 1. novembrom 2005 je povinný túto skutočnosť oznámiť ministerstvu do 31. októbra 2006. 


Na rozhodovanie podľa navrhovaného zákona sa vzťahuje zákon o správnom konaní (správny poriadok), okrem rozhodovania podľa § 6 ods. 3 a § 7 ods. 2.

K § 19

Navrhuje sa, aby každý chovateľ, ktorý vykonáva akvakultúru podľa doterajších predpisov, oznámil ministerstvu výkon akvakultúry podľa § 4 ods. 2 a 3 do 30. júna  2006. 

K Čl. II

Navrhuje sa novelizácia zákona č. 139/2002 Z. z. o rybárstve v znení neskorších predpisov. 
V bode 1 sa navrhuje vypustiť znenie písmena f), ktoré upravuje hospodársky chov rýb.

V bode 2 sa navrhuje, aby sa do rybárskych revírov nezahŕňali aj prítoky a odtoky rybochovných zariadení, obdobne ako je to už ustanovené pre rybníky.

V bode 3 sa navrhuje upraviť názov piatej časti zákona s ohľadom na vypustenie § 31 až 33.

V bode 4 sa navrhuje vypustiť ustanovenia § 31 až 33, nakoľko ich problematika je upravená v navrhovanom zákone o akvakultúre.

V bode 5 v nadväznosti na navrhované vypustenie § 31 sa mení odkaz na platné znenie.

V bode 6 sa navrhuje vypustiť znenie uvedené v písmene o), nakoľko uvedené úlohy bude zabezpečovať ministerstvo pôdohospodárstva podľa navrhovaného zákona o akvakultúre.  

V bode 7 sa navrhuje úprava textu vzhľadom na vypustenie § 31 až 33 zo zákona o rybárstve.

K Čl. III


Účinnosť zákona sa navrhuje od 1. novembra 2005.

